1

DON BOSCO VYCHOVÁVATEĽ

PASCUAL CHÁVEZ VILLANUEVA

POUČME SA ZO VŠETKÉHO, ČO SA NÁM STÁVA

DON BOSCO ROZPRÁVA

«Rozprávanie o mne a o mojom príbehu musím začať prvými rokmi života. Boli to roky pekné i ťažké, roky, počas ktorých som sa naučil byť chlapcom a stávať sa mužom.

Veľmi jednoducho ti môžem povedať: don Bosco, akého už možno čiastočne poznáš, don Bosco, ktorý sa jedného dňa stane kňazom a bude vychovávateľom a priateľom mladých, sa učil z mnohých veci, ktoré sa mu stali práve v prvých rokoch.

Predstavím ti hodnoty, ktoré som vdychoval, ktoré som sa učil prežívať a ktoré som následne odovzdal ako dedičstvo mojim saleziánom. Rokmi sa stali základom mojej pedagogiky.

**Prítomnosť matky.** Mama Margita mala len 29 rokov, keď môj otec zomrel potom, ako ho v priebehu niekoľkých dní skosil hrozný zápal pľúc. Mama, ktorá bola energickou a odvážnou ženou, sa neuzavrela v sebaľútosti; vyhrnula si rukávy, a prijala svoj dvojaký záväzok. Jemne a s rozhodnosťou vykonávala úlohu otca i matky. Keď som sa po mnohých rokoch stal kňazom pre mladých, mohol som potvrdiť ako ovocie skúsenosti na poli: *„Prvou radosťou chlapca je vedomie, že je milovaný.“* Preto som pre svojich chlapcov bol skutočným otcom – s konkrétnymi skutkami pokojnej, radostnej a nákazlivej lásky. Miloval som týchto svojich chlapcov,dával som im konkrétne dôkazy tejto láskya úplne som sa im venoval. Tejto silnej a mužnej láske som sa nenaučil z kníh; zdedil som ju od svojej matky a som jej za to vďačný.

**Práca.** Prvým, kto nám dával príklad, bola moja matka. Vždy som zdôrazňoval: *„Kto si nezvykne pracovať od mladosti, bude lenivcom až do svojej staroby.“* V rodinnom rozprávaní, ktoré som pre nich mával po večeri a po večerných modlitbách(slávne „slovko na dobrú noc“),som zdôrazňoval, že „*nebo nie je pre lenivcov“.*

**Zmysel pre Boha.**Moja mama zhrnula celý katechizmus do jednej vety, ktorú nám každú chvíľuopakovala: „Boh ťa vidí!“. Vškole katechétky v plnom zmysle,akou bola moja matka, som vyrástol pred Božím pohľadom. Nie pred Bohom-policajtom, chladným a neúprosným, ktorý by ma „prichytával“ pri čine,ale pred Bohom dobrým a prozreteľným, ktorého som pozoroval v slede ročných období, ktorého som sa učil spoznávať a ďakovať mu vo chvíľach žatvy obilia alebo po oberačke hrozna, pred Bohom veľkým, ktorého som obdivoval, keď som sa večer pozeral na hviezdy.

**„Uvažujme!“**Toto slovo vyslovovalinaši starciv piemontskom nárečí.Akoľko múdrosti som v tomto sloveobjavoval. Používalo sa pre rozhovor, na vyjadrovanie svojho názoru, na docielenie spoločného rozhodnutia, urobeného bez toho, aby niekto chcel nanucovať svoj pohľad. Neskôr som zo slova „rozum“ urobil jeden z nosných stĺpov svojej výchovnej metódy. Slovo „rozum“ pre mňa bolo synonymom dialógu, prijatia, dôvery, porozumenia.Premenilo sa na postoj hľadania, pretože medzi vychovávateľom a chlapcom nemôže byť rivalita, ale len priateľstvo a vzájomná úcta. Mladý človek pre mňa nikdy nebude pasívnym subjektom, jednoduchým vykonávateľom príkazov. Vo svojich kontaktoch s chlapcami som počúvanie nikdy neprestieral, počúval som ich opravdivo, diskutoval som o ich pohľade na vec, o ich dôvodoch.

**Chuť pracovať spoločne.** Mnoho rokov som bol medzi svojimi kamarátmijednoznačne hlavnou postavou: mám na mysli svoje prvé skúsenosti povrazolezca vBecchiv tie nádherné nedeľné popoludnia.Mám na mysli popularitu, ktorú som získal medzi svojimi spolužiakmi v Chieri– až do tej miery, že na jednej stránke svojho životopisu som mohol tvrdiť, že *„moji spolužiaci si ma ctili ako kapitána malého vojska“*. Ale neskôr som pochopil, že protagonizmuspatrí všetkým. Tak vznikla *Spoločnosť radosti*, sympatická skupina študentov, v ktorej boli všetci zaangažovaní rovnakým dielom. Pravidlá sa skladali z troch kratučkých článkov: byť stále veselí, dobre si plniť svoje povinnosti, vyhýbať sa všetkému, čo nebolo hodné dobrého kresťana. Neskôr sa zrodili *Družiny*, mládežnícke skupiny, skutočné dielne apoštolátu a svätosti dosiahnuteľnej pre všetkých. Hovorieval som, že boli *„záležitosťou mladých“*, aby som povzbudzoval ich iniciatívy a dával priestor ich prirodzenej tvorivosti.

**Radosť, že sme spolu.** Chcel som mať vychovávateľov – mladých alebo starších, akýchkoľvek– stále uprostred mladých, ako *„milujúcich otcov“*. Nie ako prejav nedôvery voči nim, ale práve preto, aby sme kráčali spoločne, budovali spoločne a spoločne žili. Dospel som k tomu, že som mohol s vnútornou radosťou povedať:*„S vami sa cítim dobre. Toto je môj život – byť s vami.”»*

(Z IlBollettinoSalesiano, január 2013)

***2.***

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

DÉMON MÁ STRACH

Z VESELÝCH ĽUDÍ

«Po celom svete som známy ako svätec, ktorý plným priehrštím rozsieval mnoho radosti. Ba, ako napísal ktosi, kto ma osobne poznal, z kresťanskej radosti som urobil „jedenáste prikázanie“. Skúsenosť ma presvedčila, že nie je možná výchovná práca bez tohto nádherného podnetu, tohto úžasného impulzu, ktorým je radosť. A pretože moji chlapci o tom boli hlboko presvedčení, dodával som: *„Ak chcete, aby váš život bol radostný a pokojný, musíte sa usilovať byť v Božej milosti, pretože srdce mladíka, ktorý je v hriechu, je ako neustále zmietané more.“* Preto som stále pripomínal, že „radosť sa rodí z pokoja srdca“*.* Naliehal som: *„Ja nechcem od mladíkov nič iné, len aby sa stali dobrými a aby boli stále veselí.“*

Niektorí ma občas predstavujú ako večného zabávača z Becchi a myslia si, že mi tým robia veľkú láskavosť. Ale to je veľmi zúžený obraz môjho ideálu. Hry, prechádzky, hudobná skupina, divadelné predstavenia a oslavy boli prostriedkom, nie cieľom. Ja som mal na mysli to, čo som otvorene písal mojím chlapcom: „*Mám len jedinú túžbu: vidieť vás šťastných v časnom živote i vo večnosti.“*

Už od chlapčenského veku boli pre mňa hra a veselosť formou ozajstného apoštolátu, o čom so bol vnútorne presvedčený. Pre mňa bola radosť neoddeliteľnou súčasťou štúdia, práce a zbožnosti. Keď si jeden chlapec z tých prvých rokov spomínal na „hrdinské“ roky, opisoval ich takto: „*Keď si pomyslím, ako* *sa jedávalo a ako sa spávalo, teraz sa divíme nad tým, že sme sa vtedy dokázali zabávať, bez toho, že by sme občas kvôli tomu trpeli a bez toho, že by sme sa sťažovali.* ***Ale boli sme šťastní, žili sme z lásky.“***

Prežívať a odovzdávať radosť bolo formou života, vedomým rozhodnutím používanej pedagogiky. Pre mňa chlapec bol vždy chlapcom, jeho hlbokou potrebou bola radosť, voľnosť, hra*.* Považoval som za prirodzené, že ja, kňaz pre mladých, som im odovzdával dobrú a radostnú správu, obsiahnutú v evanjeliu. Nebol by som to mohol robiť so zachmúrenou tvárou, nevľúdne a zamračene. Mladíci potrebovali pochopiť, že pre mňa bola veselosť vecou strašne vážnou! Že dvor bol mojou knižnicou, mojou katedrou, kde som bol zároveň učiteľom aj žiakom. Že radosť je základným zákonom mladosti.

Oceňoval som divadlo, hudbu, spev. Organizoval som do najmenších detailov chýrečné jesenné výlety.

V roku 1847 som vytlačil knižku kresťanskej prípravy, *Vystrojený mladík*. Napísal som ju tak, že som si kradol mnoho hodín spánku. Prvé slová, ktoré moji chlapci čítali, boli: *„Prvým a hlavným podvodom, ktorým démon obvykle vzďaľuje mladíkov od cnosti, je ten, že im do mysle vnukne presvedčenie, že slúžiť Pánovi spočíva v melancholickom živote, vzdialenom od akejkoľvek zábavy a pôžitku. Milí mladíci, nie je to pravda. Ja vás chcem naučiť istú metódu kresťanského života, ktorá vás už na tomto svete môže urobiť veselými a spokojnými, a ukázať vám, aká je skutočná zábava a skutočný pôžitok … Práve to je cieľom tejto knižočky,* ***slúžiť Pánovi a byť veselí.****“*

Ako vidíš, v mojom chápaní radosť dostávala hlboký náboženský zmysel. V mojom výchovnom štýle bola vyvážená kombinácia posvätného a profánneho, prirodzenosti a milosti. Výsledky sa bez meškania objavovali, až natoľko, že v niektorých autobiografických poznámkach, ktoré som bol zaviazaný napísať, som mohol tvrdiť: *„Milovali túto zmes nábožnosti, hurhaju a vychádzok. Každý mi bol oddaný na znak toho, že nielen oddane poslúchali moje príkazy, ale dychtili po tom, aby som in zveril nejakú úlohu.“*

Neuspokojoval som sa s tým, že mladíci boli veselí; chcel som, aby šírili okolo seba toto ovzdušie radosti, nadšenia, lásky k životu. Chcel som, aby boli budovateľmi nádeje a radosti, misionármi iných mladých prostredníctvom apoštolátu veselosti. Je to nákazlivý apoštolát.»

(Z Il Bollettino Salesiano, február 2013)

3

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

KEĎ VÁM DÁVAM VŠETKO, ZNAMENÁ TO,

ŽE SI NIČ NEVYHRADZUJEM PRE SEBA

Bolo to na Veľkú noc, keď som konečne mohol povedať svojim chlapcom: „Máme domov.“ V skutočnosti to bola nízka a nepostačujúca kôlňa, ale bola naša! Skončilo sa naše potulovanie Turínom, vo vysiľujúcej „dočasnosti“, plnej nepochopenia a nedôvery. Tento dátum je príliš dôležitý, aby sme naň zabudli: 12. apríl 1846! Mal som tridsať rokov a päť rokov som bol už kňazom. Veci som videl z perspektívy osvietenej dôverou v Prozreteľnosť. Strmhlav som sa vrhol do práce - lozil som po lešeniach, ktoré sa knísali pri rozostavaných budovách, a vyhľadával som na nich svojich chlapcov, vstupoval som do dielní, do obchodov a všetkým som sa prihováral priateľským slovom, žartoval som s nimi. Ležalo mi na srdci ich fyzické zdravie; rozprával som sa s ich zamestnávateľmi, často až priveľmi neľudskými. So všetkými som nadväzoval priateľský vzťah a vzájomnú dôveru. Výchova nie je len vecou jedného dňa, vyžaduje si trpezlivosť a veľkú nádej.

Ako vieš, júl je v Turíne veľmi teplý mesiac. Ale na Valdoccu je priam dusno. Všetko sa odohralo neočakávane. Práve sa končila nedeľa plná mnohých aktivít. Zrazu som vysilený padol na zem. Prameň mojej krvi zmáčal prach a trávu na lúke. Potom som stratil vedomie. Keď som sa prebral, uvedomil som si, že som v posteli: okolo bolo mnoho ľudí, potom dobehol nejaký lekár. Keď zistil, aký je môj stav vážny, nariadil mi absolútny odpočinok. Prešiel týždeň a moje fyzické sily čoraz viac ubúdali. Cítil som sa malátne, v ustavičnom polospánku.

Spomínam si na lekára, ktorý nado mnou bezmocne potriasal hlavou a hovoril: „Možno sa nedožije rána.“ Nasledujúci deň som sa akoby zázrakom prebudil. Potom som po troške znovu nadobudol sily. Moje myšlienky boli stále obrátené k mojim chlapcom. Kde sú? Vrátia sa ešte na Valdocco? Prešiel ďalší týždeň. Bola nedeľa. Opierajúc sa o palicu som zišiel do kôlne. Počul som hlasy a výkriky radosti. Hlava sa mi od malátnosti kývala. Oproti mi vyšiel jeden kňaz a podával mi ruku. Porozprával mi o mnohých a mnohých obetiach, ktoré chlapci kvôli mne urobili, pretože si povedali: „Don Bosco nemôže zomrieť.“ Pochopil som, že títo chlapci si vynútili skutočný zázrak. Potom ma tí najväčší z nich zobrali, prinútili ma sadnúť si do kresla a triumfálne ma niesli. Mnohí plakali od radosti a zo všetkých strán sa na mňa tlačili. Keď stíchli, povedal som im: *„Moji drahí: modlili ste sa a priniesli ste mnohé obety, aby som vyzdravel. Ďakujem vám. Dlhujem vám svoj život. Nuž sľubujem, že celý patrí vám.*“ Nemohol som povedať nič iné, pretože aj ja som bol dojatý. Ale od toho dňa som sa cítil navždy zasvätený mladým. Najkrajšie a najpresvedčivejšie ponaučenie mi dali chlapci!

*Sediac v tom drsnom kresle, obstúpený mnohými chlapcami som sľúbil, že môj život bude patriť mladíkom. A tak som pokračoval. Ale existuje odpoveď, ktorú som im dal ešte jasnejším a presvedčivejším spôsobom.*

Bol 31. december 1859, Silvester. Hoci Valdocco žilo v chronickej chudobe, vymieňali sme si medzi sebou malé dary, ako sa to robí v rodine: obrázok, ceruzku, gumu, cukrík, zošit… Maličkosti, ale dávané srdcom. Po večerných modlitbách som sa na chlapcov obrátil krátkym slovkom na dobrú noc. Aj ja som chcel týmto mladíkom niečo darovať. Povedal som: «Moji drahí synáčikovia, vy viete, ako vás milujem v Pánovi, a ako som sa celý zasvätil tomu, aby som vám konal čo najväčšie dobro, akého budem schopný. Tú trošku vedomostí, tú trošku skúseností, ktoré som získal, to, čím som a čo vlastním, túžim vynaložiť pre službu vám. V ktorýkoľvek deň a v akejkoľvek veci ma spokojne využívajte, ale hlavne vo veciach duše. Ja vám ako novoročný darček (strenna=novoročný darček, pozn. prekl.) **dávam celého seba**; je to vec úbohá, ale **keď vám dávam všetko, znamená to, že nič si nevyhradzujem pre seba.»** Od tej nedele z konca júla, keď som slávnostne sľúbil, že celý svoj život darujem mladíkom, už prešlo 13 rokov a Valdocco bolo rozrastenou rodinou. Bolo tam už niekoľko stoviek chlapcov, ktorí študovali alebo sa učili nejakému remeslu. Chcel som, aby pochopili, že to, že som s nimi, bolo ovocím neodvolateľného rozhodnutia. Nikdy by som sklamal dôveru, ktorú mladíci vkladali do mňa a neskôr do mojich saleziánov. Keď som im hovorieval „nič si nevyhradzujem pre seba“, bolo to, ako keby som povedal „už nemyslím na seba, dávam sa úplne každému z vás; už nepatrím sebe, patrím iba vám, som navždy váš, už nemám nič svoje“. To je to moje tajomstvo. Pri chlapcoch ma stále viedli tieto rozhodnutia. Nikdy som sa nevrátil naspäť. Ja som mladých nikdy nezradil!

Napísal som tisícky listov. Ale keby som z nich mal vybrať jeden, ktorý vytryskol priamo z môjho srdca, tak by som vybral ten, ktorý som napísal svojim saleziánom a s nimi aj profesorom a žiakom v Lanzo Torinese.

Tu je z neho niekoľko úryvkov: *Dovoľte, aby som vám to povedal a nech sa nikto neurazí: vy všetci ste zlodeji; hovorím to a opakujem – vy ste mi všetko ukradli. Keď som bol v Lanzo, očarili ste ma svojou náklonnosťou a láskavosťou, svojou nábožnosťou ste spútali celú moju myseľ. Ostalo mi už len toto úbohé srdce, ktorého celú lásku ste mi ukradli už predtým. Teraz ste sa svojím listom, podpísaným 200 priateľskými a milovanými rukami, zmocnili celého môjho srdca, v ktorom už nič nezostalo, iba živá túžba milovať vás v Pánovi, robiť vám dobro, spasiť duše vás všetkých.*

Toto bol môj štýl rozprávania a písania mladým – so srdcom na dlani, bez zbytočných a márnych ozdôb, používal som jednoduché slová a rozprával veci, v ktoré som naozaj veril. Ako správny vidiečan som sa naučil vážiť si dané slovo. A moje slovo bolo: *„Sľúbil som Bohu, že až do posledného dychu bude môj život patriť mojim chudobným mladíkom.“*

Viem, že môj druhý nástupca don Paolo Albera napísal nádherný obežník, v ktorom hovorí pravdivú vec: *„Don Bosco nás vychovával tým, že nás miloval, priťahoval, získaval a pretváral.“* Tieto slovesá, ako idú zaradom, sa vzájomne obohacujú, všetky štyri sú dôležité, jedno privoláva druhé. „Môj Paľko“ pochopil to poučenie: láska priťahuje, príťažlivosť sa premieňa na získavanie a to ústi do pretvárania.

Môj program, jednoduchý a priamočiary, je vyjadrený jednou vetou, ktorá je vážnym a radikálnym záväzkom: *„Pre týchto mladíkov by som podstúpil akúkoľvek obetu, aj svoju krv by som ochotne dal, aby som ich spasil.“* Neboli to slová do vetra, len aby sa niečo povedalo, bol to program môjho života!

Január 1888. Aj na smrteľnej posteli, vo víre prepletajúcich sa spomienok, citov, obáv, strachov a nádejí, som ešte mal silu odovzdať jednému drahému saleziánovi, donovi Bonettimu, môj posledný odkaz, ktorý jednou vetou vyjadruje prakticky celý môj život: *„Povedz mladým, že ich všetkých očakávam v nebi.“* Bol to môj testament, posledné želanie, ktoré som vyslovil s posledným výdychom počas smrteľného zápasu. Mladých som miloval naozaj až do konca! A chcel som, aby boli so mnou navždy, aj v nebi.

(Z Il Bollettino Salesiano, marec 2013)

***4***

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

ZLÍ SA MUSIA TRIASŤ PRED DOBRÝMI,

A NIE DOBRÍ PRED ZLÝMI

Bol som živým a pozorným chlapcom a s maminým súhlasom som chodieval na rôzne dedinské slávnosti, kde robili prestavenia akrobati a kúzelníci. Vždy som sa postavil do prvého radu, s očami upretými na ich pohyby, ktorými sa snažili rozptýliť divákov. Postupne sa mi podarilo odhaliť ich triky; keď som prišiel domov, hodiny a hodiny som ich opakoval. Ale moje pohyby často neprinášali želaný výsledok. Nebolo ľahké kráčať po tom neporiadnom lane, natiahnutom medzi dvoma stromami! Koľko pádov dolu hlavou, koľko razy som mal pooškierané kolená! A koľko razy som mal chuť na všetko sa vykašľať… Potom som začínal znova, spotený, unavený, občas aj sklamaný. Potom som krok za krokom dokázal udržať rovnováhu; cítil som, ako chodidlo mojich bosých nôh priliehalo k lanu; lano sa stávalo súčasťou mojich nôh a vtedy som spokojne a uvoľnene tie pohyby opakoval a objavoval ďalšie. To bol dôvod, prečo som vo svojich príhovoroch chlapcom hovorieval: „*Držme sa ľahkých vecí, ale robme ich vytrvalo.*“ Moja pedagogika stála pevne na zemi, bola ovocím mnohých víťazstiev a rovnako prehier, s tvrdohlavosťou, ktorá bola mojou najvýraznejšou vlastnosťou.

Tak sa zrodil môj štýl výchovy, bez veľkých a ťažkých slov, bez veľkých ideologických plánov, bez odkazov na mnohých vynikajúcich autorov. Tak sa zrodila moja pedagogika: naučil som sa ju na lúkach v Becchi, neskôr na uliciach v Chieri, ešte neskôr vo väzniciach, na námestiach, v uličkách Valdocca. Je to pedagogika zostavená na dvore.

Odvahu som preukázal o niekoľko rokov, keď som prišiel do Chieri, aby som pokračoval v štúdiu, a učiteľ ma pred všetkými žiakmi prijal slovami, ktoré nijako neboli povzbudivé: „*Tento chlapec je buď poriadny ťuťmák* *alebo veľký talent.*“ Zostal som úplne v rozpakoch; spomínam si, že som vyviazol so slovami: „*Niečo medzi tým, pane: som chudobný mladík a chcem si plniť svoje povinnosti a robiť pokroky v štúdiu.“*

A potom ma trápil onen požehnaný sen, ktorý som mal vo svojich 9-10 rokoch (sen, ktorý sa ešte potom viackrát zopakoval!), a túžba stať sa kňazom pre chlapcov stále silnela … A potom som urobil vec, ku ktorej som nemal žiadnu náklonnosť, naopak, získal som nad svojou povahou obdivuhodné víťazstvo, opravdivé podmanenie; totiž nastaviť ruku, aby som prosil o pomoc, o niečo, len aby som mohol uskutočniť svoj sen. Neskôr som sa niektorému saleziánovi priznal: „*Nevieš, čo ma to stálo, pýtať almužnu.*“ S mojou hrdou povahou určite nebolo ľahké dospieť k pokore, kedy som musel prosiť. Moju odvahu živila veľká dôvera v Prozreteľnosť; a aj to som sa naučil od svojej matky. V jej škole som sa naučil pravidlu, ktoré ma všade viedlo: „*Keď sa stretnem s ťažkosťou, počínam si ako človek, ktorému cestu zablokuje veľký balvan. Ak ho nemôžem odstrániť, tak ho obídem.“*

A ubezpečujem ťa: na svojej ceste som narazil na mnoho veľkých balvanov. Niekoľko ti ich v krátkosti ukážem.

Napríklad rok 1860 bol jeden z tých ťažkých rokov. Zomrel don Cafasso, môj priateľ, spovedník a duchovný vodca: ako veľmi mi chýbala jeho prítomnosť, jeho rady a aj jeho ekonomická pomoc.

Potom prišli znenazdania veľké ťažkosti zo strany vlády, skutočné „balvany“: cielené a ničivé prehliadky na Valdoccu, ako keby som bol zločinec! Moji chlapci žili v hrôze, keď ozbrojené stráže vstupovali do každého kúta. Prehliadky pokračovali a vytvárali atmosféru strachu a neistoty. Písomne som požiadal o audienciu u ministra vnútra Luigiho Fariniho. Mal som odvahu povedať mu s pokornou rozhodnosťou: „*Pre svojich chlapcov požadujem spravodlivosť a náhradu cti, aby im nechýbal chlieb do života.“ Vedel som, že veľmi riskujem,* pretože tí ľudia vo vláde boli antiklerikáli, ale nechýbala mi potrebná odvaha. A tak postupne tie prehliadky prestali.

Nikdy som sa nedal poraziť! Chlapcom som hovorieval: *„Odvahu zlých nevytvára nič iné, len* *strach tých druhých. Buďte odvážni a uvidíte, ako im ovisnú krídla.“* Jedna francúzska dobrodinka mi z Lyonu poslala obrázok s nápisom, na ktorý som nikdy nezabudol, pretože mi slúžil ako heslo: „*Buď s Bohom ako vrabec, ktorý cíti, ako sa konár trasie, a predsa neprestáva spievať, pretože vie, že má krídla.*“ Nebolo to len poetické vyjadrenie, ale postoj odvážnej dôvery v Pánovu Prozreteľnosť, pretože iba On „*je pánom našich sŕdc*“.

Keď chlapci odchádzali na prázdniny, obyčajne som im hovorieval: „*Buďte mužmi, a nie vetroplachmi! Hlavu hore a smelo kráčajte v službe Bohu, v rodine i vonku, v kostole i na námestiach. Čím sú ľudské ohľady? Strašidlo z kartónu, ktoré nehryzie. Čím sú naduté rečí zlých ľudí? Mydlové bubliny, ktoré v okamihu prasknú. Nedbajme o protivníkov a o ich výsmech. Zapamätajte si, že vedomosti bez svedomia nie sú ničím iným ako záhubou duše.*“ A dodával som: „*Nič na svete nás nesmie vystrašiť. Konajte dnes tak, aby ste sa zajtra nemuseli červenať.*“

Neúnavne som im do hlavičiek vštepoval: „*Svojím správaním vzdávajte Bohu slávu, a svojim príbuzným a svojim prestaveným prinášajte potešenie. Inak mladík, ktorý je lenivý a neporiadny, bude mladíkom nešťastným, bude mladíkom, ktorý je na ťarchu svojim rodičom, na ťarchu svojim predstaveným, bude na ťarchu samým sebe.”*

Z Valdocca potom odchádzali budúci „dobrí občania a statoční kresťania“, ktorých svet tak veľmi potreboval.

(Z Il Bollettino Salesiano, apríl 2013)

***5***

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

CHLAPCI ROBIA CHYBY VIAC PRE SVOJU ŽIVOSŤ AKO ZO ZLOMYSEĽNOSTI

Aj vďaka materskej prítomnosti mojej matky v starom Pinardiho dome (v ktorom sa začínalo saleziánske dielo) jestvoval úprimný štýl ľudských vzťahov, tvorený trpezlivým ľudským teplom, porozumením a napomínaním, v perfektnom rodinnom štýle. Keďže v dome bolo veľa ľudí, disciplína bola nevyhnutná, aby všetko nevyústilo do nekontrolovaného zmätku. Bola to disciplína obmedzená na minimum, ale platili *„jasné podmienky a dlhé priateľstvo“*, ako moja matka svojou vrodenou ľudovou múdrosťou výstižne vyjadrovala svoje uzávery.

Po mnohých rokoch a so získanými bohatými skúsenosťami a dobrými výsledkami som mohol tvrdiť, že *„u chlapcov je trestom to, čo používame ako trest“.* Chcel som im pomôcť pochopiť, že potrestanie má slúžiť na zlepšenie vecí, nie na ich zhoršenie. Krátke odopretie lásky, smutný pohľad, rezervovanejší a vážny prístup, slovíčko do ucha povedané s nežnosťou a trpezlivosťou – to boli prostriedky, ktorými som si pomáhal pri naprávaní a obmedzovaní prípadného pomýleného správania.

Nie všetci chlapci, ktorých som prijal, boli ako Dominik Savio. Raz sa stalo, že jeden úbohý asistent, ktorého možno väčší chlapci nemali veľmi v obľube, stratil trpezlivosť a nakoniec dal niekoľko riadnych zaúch, čím si chcel zabezpečiť vážnosť. Vytvorilo sa ovzdušie tichého odporu, ktoré mohlo v okamihu vyústiť do nebezpečnej a nekontrolovanej neposlušnosti. Všetci očakávali, že sa vyjadrím; urobil som tak po večerných modlitbách v „slovku na dobrú noc“. S veľmi vážnou tvárou som začal hovoriť, aký je náš štýl výchovy, prejavil som sklamanie z toho, keď som sa dozvedel, že s jedným z nich sa zaobchádzalo tak tvrdo a že on spáchal vážny priestupok proti úcte a poslušnosti voči tomu, kto bol poverený udržiavať disciplínu. Keď som veci objasnil, zakončil som: *„Na jednej strane nech už sa nikdy neukáže grobianstvo, na druhej strane už nikdy násilie.“* Urobil som klasický dvojitý úder, jednou ranou som zasiahol dva ciele. Potom som spravil prestávku, tvár sa mi uvoľnila do úsmevu a pokračoval som: *„Chcel by som z lásky, ktorú mám k všetkým, urobiť aj nemožné... Mrzia ma údery, ktoré ste dostali, ale tie vám už nemôžem odobrať.“* Podarilo sa mi prelomiť ľad; všetci sa smiali, počkal som, kým znova stíchli, a všetkým som zaželal dobrú noc.

Skúsenosť ma učila, že je omnoho jednoduchšie zlostiť sa a vyhrážať, ako sa snažiť presviedčať dobrými spôsobmi. Bol to zápas na spôsob „pritiahni a uvoľni“, ktorý občas vyčerpáva, ale vedel som, že niektoré ťažké, tvrdošijné a hlavaté povahy som mohol premôcť iba láskou, trpezlivosťou a miernosťou. Prakticky sa nechali ohnúť iba dobrotou, srdcom, ktoré vedie rozhovor, ktoré napráva s láskou a jemnosťou. Chlapci všeobecne robia chyby viac z ľahkomyseľnosti ako zo zlomyseľnosti. A niektorí vychovávatelia, poháňaní prílišným náhlením alebo netrpezlivosťou, sa dopúšťali vážnejších pokleskov, ako boli priestupky samotných chlapcov. Nezriedka som si uvedomil, že niektorí, ktorí iným nič neodpúšťali, boli veľmi citliví na seba a ochotní seba samých ospravedlňovať. A keď sa svojvoľne používajú dve váhy a dve miery, vychovávatelia napokon napáchajú obrovské poklesky a previnenia. Mojim saleziánom som často pripomínal, že chlapci sú „malí psychológovia“, keď posudzujú svojich vychovávateľov, učiteľov a asistentov i spôsob, tón a nerozvážnosť, s akými títo používajú svoju autoritu. Vždy som si želal, aby moji drahí saleziáni vedeli vyčkať vhodnú chvíľu na vykonanie potrebnej nápravy; nech nikdy nie sú pobádaní zlosťou alebo pomstou. A aby nikdy nezabúdali, že chlapcov a mladých je potrebné získavať si po jednom, každý deň, aby ich privádzali k Pánovi, pretože jedine on dokáže nakresliť v nich svoju božskú tvár. A aby moji drahí saleziáni vždy so sebou nosili nevyhnutný a spoľahlivý liek (aj keď ho nenájdete v žiadnej lekárni): prv ako mladí povedia Pánovi áno, chcú a nárokujú si, aby niekto iný povedal áno ich hrám a ich snom.

Už dlho som používal spoľahlivú metódu pre výchovu k dobru: byť stále uprostred chlapcov. Chcel som, aby moji saleziáni boli „vychovávateľmi na dvore“ – otvorenými pre dialóg, tvorivými, ostražitými, ale nie nedôverčivými, prítomnými, ale nie udúšajúcimi, prijímajúcimi a veselými, opravdivými priateľmi.

Práve takto som definoval asistenciu: je to kvalifikovaná prítomnosť, ktorá nikdy nie je neutrálna, vždy je o krok vpredu; asistencia, ktorá bola prijímajúcou, aktívnou a kvalifikovanou prítomnosťou. Je to spôsob života s mladými, po ich boku. „Byť na dvore“, aby sme spoločne s chlapcami prežívali sny a nádeje, aby sme spoločne vytvárali krajšiu a dôstojnejšiu budúcnosť, bez bariér nedôvery. Dvor ako „posvätné“ miesto priateľstva a stretania, kde sa rodí srdečná dôvera, kde vychovávateľ zostúpil z katedry a už nemá v ruke triednu knihu, kde nemá cenu kvôli titulom, získaným štúdiom, ale skôr kvôli tomu, kým je, kvôli hodnotám, ktoré vyjadruje, kvôli ideálom, ktoré ho podnecujú.

Mladý človek, aj ten najväčší rebel, sa dá ovplyvniť iba dobrotou a trpezlivosťou. Preto som svojim saleziánom odporúčal: *„Viac ako hlavu predstaveného treba mať srdce otca.“*

(Z Il Bollettino Salesiano, máj 2013)

***6***

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

VŽDY SOM POTREBOVAL

VŠETKÝCH

Narodil som sa chudobný, a predsa mojimi rukami prešli neuveriteľné sumy, ku ktorým som svojím srdcom nikdy neprilipol. Byť chudobný pre mňa znamenalo byť slobodný – tou pravou slobodou, ktorej nás Pán učil svojím príkladom i slovami. Slobodný, nie spútaný! V chudobe, v akej som žil, som spoznal a navštevoval mnohých zámožných. Mal som utkvelú predstavu, ktorú ľudia nie vždy chápali, ba vzbudil som proti sebe štipľavú kritiku. Často som opakoval: „*Nie* *bohatí nám prejavujú dobročinnú lásku, ale my ju prejavujeme im, a ponúkame im tak vhodnú príležitosť urobiť trochu dobra.“* Jasnejšie to už nešlo … Bol som presvedčený, že *„niet nikoho, kto sa odváži pánom hovoriť pravdu“*. Spomínam si, že som napísal krátky list, ktorý napriek tomu, že bol krátky, dokázal mnohokrát vyrušiť zo sna istého bohatého bankára: *„Bezpodmienečne si musíte zachrániť dušu,* *ale musíte dať chudobným všetok svoj prebytok: prosím Boha, aby Vám daroval túto mimoriadnu milosť.“*

Napísal som tisícky listov; väčšinou z nich som naliehal na podporu od verejných orgánov a od dobrodincov. Ale vo všetkých vždy bolo slovko „ďakujem“, slovko úprimnej vďačnosti. Naučil som sa to od svojej mamy! Tvrdil som: *„Ak je niekto vďačný, nie je možné, aby nemal aj iné čnosti.“*

Svoj život som napĺňal prosbami a ďakovaním.

Hoci som nepoznal a teda ani nikdy nepoužil slovo *„marketing“*, predsa len som – svojím spôsobom – túto techniku používal, a ako! Vyjadroval som sa takto: *„Žijeme v dobe, kedy je treba pracovať. Svet sa stal materiálnym, a preto je treba pracovať a informovať o dobre, ktoré sa robí.“* Milodary, ktoré som dostával, či už skromné alebo štedré, neplesneli v trezore; dobrodinci boli spokojní, keď videli, na čo slúžila podpora, ktorú dali. A zároveň … som ich podnecoval, aby pokračovali!

Poďakovať sa som vždy považoval za striktnú povinnosť spravodlivosti. Tak som žil a tak som učil vo svojej drobnej pedagogike každého dňa. Chlapcom som často opakoval: *„Nevďačných ľutujeme, pretože sú nešťastní.“* Nevďačnosť bola pre mňa jednou z najhorších foriem zaslepenosti, pretože nám bránila v tom, aby sme videli dobrodenia, skutky lásky, znaky otcovskej Božej dobroty. A tu sa dostala na svetlo katechéza, ktorú nám dávala mama Margita, keď nám pomáhala pochopiť, ako sa Boh prejavuje v radostných i v menej radostných udalostiach života: a ona vždy našla dostatočný dôvod, aby nás otvárala pre vďačnosť. Vďačnosť je pamäť srdca, pretože iba srdce je schopné pamätať si. Kto ďakuje, nosí v srdci Božiu lásku a má z toho radosť. Sme takí, ako si pamätáme! Moji chlapci vdychovali túto atmosféru. Bola to určite chvíľa dôverného dojatia, akú som zakúsil v ten večer, deň pred mojimi meninami, keď som začul dosť prudké zaklopanie na dvere mojej kancelárie. Keď som otvoril, stáli tam Felice Reviglio a Carlo Gastini, ktorí mi prišli zablahoželať; potom mi na znak vďačnosti darovali dve strieborné srdiečka. Zostal som bez slova z takého veľavravného daru, ktorý som dostal. To gesto mi pomohlo pochopiť, že som sa pustil správnou cestou, pretože tí chlapci pochopili, čo je ten požehnaný a nádherný rodinný duch, na ktorom mi tak veľmi záležalo. A tak som sa – ani neviem ako dlho – pozeral na tie dve srdiečka, a oči sa mi zaplnili slzami!

Roky, ktoré som strávil v Chieri, najprv ako študent a potom ako seminarista (10 nádherných rokov!), boli tiež rokmi mnohých odriekaní a občas aj hladu. Tanier polievky, ktorý mi dával pán Pianta za rôzne práce, ktoré som robil v jeho bare, žalúdku statného osemnásťročného mladíka nestačil. Giuseppe Blanchard mi pomáhal ako mohol. Jeho mama predávala na trhu ovocie; často mi nosieval trochu jabĺk, gaštanov a iného ovocia. Určité prejavy láskavosti, vykonané na osoh prázdneho žalúdka, sa tak ľahko nezabúdajú. A tak som raz bol po mnohých rokoch v Chieri, bolo poludnie. Rozprával som sa s niekoľkými kňazmi, ktorí boli mojimi spolužiakmi v seminári, keď som tesne pri múre videl prejsť niekoho, na koho som naozaj nemohol zabudnúť – priateľa Blancharda. Predstavil som ho svojím kolegom kňazom ako svojho významného dobrodincu. A porozprával som im príhodu s ovocím spred mnohých rokov. Potom som ho pozval, aby ma prišiel navštíviť na Valdocco. To sa stalo v roku 1876. Desať rokov nato sa môjmu priateľovi konečne podarilo dodržať slovo. Mne nebolo dobre. Na vrátnici vládol zmätok, rovnako aj na chodbe. *„Aspoň mu povedzte, že ho prišiel navštíviť Blanchard.“* Spoznal som ho podľa hlasu a prikázal som, aby ho nechali vojsť. Dlho sme sa rozprávali. Keď bol čas obeda, ospravedlnil som sa, že nemôžem zísť dolu, ale upovedomil som sekretára: *„Usadíš tohto môjho priateľa v jedálni predstavených, na moje miesto.“* A tak starý pán, celý zmätený, sa v ten deň posadil medzi tých, ktorí viedli mladú saleziánsku kongregáciu. Bolo to to najmenej, čo som mohol urobiť, aby som mu po 50 rokoch vyjadril svoju vďačnosť …

(Z Il Bollettino Salesiano, jún 2013)

***7***

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

BOH CHCE, ABY SME ŽILI V LEPŠOM SVETE, AKO JE TENTO

Viem, že istý taliansky spisovateľ, jeden z tých, ktorí sú populárni, lebo píšu podľa gusta väčšiny, povedal, že *„svätci netvoria dejiny“*. Možno by mal pravdu, keby bol napísal, že „svätci nie sú len historky”. No čo už…

Nikdy som sa netváril ako „záchranca vlasti“.

Spomínam si, že keď som pozdravoval prvých desiatich misionárov, ktorí odchádzali do Argentíny, z kazateľnice kostola Márie Pomocnice som povedal tieto slová: *„Začíname veľké dielo – nie preto, že by sme verili, že za niekoľko dní obrátime celý vesmír, nie! Ale ktovie, či tento odchod a táto troška nie je ako semienko, z ktorého sa zrodí veľký strom?... S našou troškou aj my pridávame v tejto chvíli svoj kamienok do veľkej stavby Cirkvi.“*

Žil som vo veľmi ťažkej dobe. Bolo treba veľkú dávku rozvahy a „prešibanosti“, aby sme veci nezhoršovali, aj mnoho taktu a chúlostivej diplomatickej hry. V tom mi pomáhala moja povaha. Postupoval som skromne, bez toho, že by som chcel zapôsobiť; skôr som bol pripravený obchádzať prekážky ako na ne narážať a prekonával som ich práve vtedy, keď som vzbudzoval dojem, že už to chcem nechať tak. Stále som mal na mysli cieľ, ktorý som si predsavzal, vedel som sa stať priateľom protivníka bez toho, že by som ustúpil, ale aj bez toho, že by som sa príliš vzpieral.

Poznal som program antiklerikálov, ktorí nemali príliš jemné spôsoby. V roku 1849 som si prečítal bod po bode ich plán. S neslýchanou spupnosťou prehlasovali svoje presné ciele: rozšliapať náboženstvo, poraziť Cirkev, narušiť kňazstvo, pokoriť každú autoritu, či už božskú alebo ľudskú, rozlámať najpevnejšie putá spoločnosti a prírody, priviesť k víťazstvu tie najhanebnejšie neresti, vytvoriť zverský raj. Bol to plán, ktorý som považoval za diabolsky zorganizovaný a naprogramovaný na dlhé obdobie. Ale ja som nebol kňazom pochodujúcich sprievodov, kňazom protestných demonštrácií, tých, ktorí vykrikovali módne *slogany*. Neschvaľoval som konanie kňazov, ktorí pochodovali s trikolórou na reverende, v kostole počas pontifikálnej omše arcibiskupa a na námestiach. Jasne som vysvetlil svoje myšlienky a výsledkom bolo, že mnohí z nich odo mňa odišli.

Nebol som profesionálnym „buričom“, mal som svoje princípy; radšej som konal s vidieckou rozvahou a chladnokrvnosťou, bez toho, že by som sa domáhal lacných zázrakov. Na druhej strane som nebol ani naivný zelenáč; pamätal som si chyby a omyly, vedel som čakať, dať všetkému svoj čas, v presvedčení, že „*najlepšie je nepriateľom dobrého*“*.*

Vstupovali sme do priemyselnej éry. Musel som sa prispôsobiť novým časom, novým tendenciám – bez toho, aby som sa uchyľoval k nebezpečnej nostalgii za časmi, ktoré sa už navždy skončili. Mnoho vecí sa neuberalo správnym smerom. Ale namiesto upadania do jalového bedákania som si radšej vyhrnul rukávy a pracoval iným štýlom: vo svojom malom svete som – bez toho, že by som chcel robiť mimoriadne veci – chcel vybudovať lepší svet a ponúkať mnohým mladým čestne zarobený chlieb: dôstojnou prácou, ako slobodným ľuďom, nie ako otrokom, ktorých treba vykorisťovať. Vedel som, že „*diabol má sluhov všade*“, aj keď som mal istotu, že „*kto má Boha, má všetko*“. A tak som sa opieral o múdre pravidlo „*Nič nech ťa neznepokojuje!*“, ktoré som ako radu a napomenutie odporúčal svojim saleziánom.

Vďaka svojej formácii i povahe som sa nedal ľahko poraziť. Napokon, život ma neušetril od ťažkostí a výziev. Preto som hovorieval: *„Čo pomôže bedákať nad zlom, ktoré nás postihuje? Oveľa lepšie je robiť všetko pre to, aby sme ho prekonali. Títo ľudia, ktorí nám vládnu, veľmi potrebujú náš súcit: u Boha si vystavujú veľmi vážny účet!“* Navrhoval som reagovať s novou, odvážnou taktikou: „*Proti zlomyseľnému svetu sa nemôžeme postaviť iba s ‘Otčenášmi’. Potrebné sú konkrétne diela!*“ Tak som sa snažil zastaviť mnohé zlá – trochou dobra.

Bol som presvedčený, že „*naše krajiny sa už stali misijným územím*“. Preto som naliehal na svojich saleziánov: „*Ak nepracujete vy, pracuje diabol.*“

Podporovaný odvážnymi ideálmi som sa dal viesť týmto programom: „*Vo veciach, ktoré budú na prospech ohrozenej mládeže alebo slúžia na získavanie duší pre Boha, ja bežím popredu až po hranicu nerozvážnosti.*“ Preto som sa stále snažil dávať konkrétne odpovede, ako si to vyžadovali okolnosti. Donovi Caglierovi, ktorý už rok drel v krajoch Argentíny, som napísal: „*Rozbiehame rad projektov, ktoré sa zdajú byť rozprávkami alebo bláznovstvami pred svetom, ale len čo ich vyslovíme, Boh ich tak požehnáva, že všetko ide na plné obrátky. Je to dôvod pre modlitbu, ďakovanie, nádej a bdenie.*“ Niekedy sa zdalo, že optimizmus, ktorý ma stále podopieral, sa vyparí do ničoty: boli to múry nových stavieb, vystavaných na Valdoccu v pote a krvi, ktoré sa uprostred noci zrútili; boli to kňazi, ktorí u mňa študovali a ktorí ma zo dňa na deň opustili bez toho, že by sa mi čo len poďakovali; bol to nečakaný náraz vetra, ktorý tajomne roztvoril dokorán okno a vylial kalamár na papiere, na ktorých boli pozorne napísané články Stanov, ktoré sa v nasledujúci deň ráno mali urgentne poslať do Vatikánu; a bolo to ovzdušie nepochopenia, falošných klebiet, ohnivých nálad, anonymných pamfletov proti turínskemu arcibiskupovi, ktoré zamorovali mysle; a potom to boli tajomne zatvorené bronzové brány Svätej Stolice, ktoré mi zabránili ešte raz sa stretnúť s umierajúcim Piom IX… Koľko balvanov! Ale bol to len chvíľkový pokles. Ako napísal istý salezián, ktorý mi bol veľmi drahý: „*Úzkosti života nikdy nepoložili na Jána Bosca pavučiny pochybnosti.*“ Spamätal som sa: „*Neustále sme vystavení skúške, ale Božia pomoc nám nikdy nechýbala. Dúfame, že sa jej v budúcnosti nikdy nestaneme nehodnými.*“

V roku 1854 som napísal grófovi Clementemu Solaro della Margherita, solídnemu a odvážnemu politikovi, katolíkovi celou bytosťou: „*Tu nejde o pomoc jednému človekovi, ale o podanie krajca chleba mladým, ktorých hlad stavia pred najväčšie nebezpečenstvo, že stratia mravnosť a vieru.* Na tú istú tému, ale omnoho naliehavejšie a s dramatickejším dôrazom, som v roku 1886 v príhovore k šľachte Barcelony naliehal: „*Mladý človek, ktorý rastie na vašich uliciach, vás najskôr požiada o almužnu, potom si ju bude nárokovať a napokon si ju bude vymáhať s revolverom v ruke.*“

Žiadanie a ďakovanie – to bol večný pohyb diastol a systol celého môjho života. Angažoval som do toho svojich dobrodincov – s ľudskou, vrúcnou, jemnou a vždy osobnou láskou. S láskou, ktorá spájala dobrodincov a tých, ktorým pomáhali, do synovského a úprimného vzťahu. Pre niekoľko dobrodiniek som si vyhradil tú radosť, že som ich volal – Boh vie, s akou vďačnosťou! – „*moja drahá a dobrá mama*“.

Moje srdce kňaza-vychovávateľa nikdy, až do posledného dychu, neprestalo milovať. Moja pedagogika sa stotožnila so slovom *srdce*. Po x-tom vyslaní misionárov (v r. 1883) som vedúcemu výpravy, donovi Costamagnovi, napísal: „*Vy ste odišli, ale naozaj ste mi rozjatrili srdce. Dodával som si odvahu, ale trpel som a nemohol som celú noc zaspať.*“

Chcem zdôrazniť jednu vec: môj výchovný systém nebol napísaný tak, že by som bol skopíroval stránky z kníh; bol to konkrétny život, osobná transparentnosť. Nebola to „teória“ odkopírovaná z učených a slávnych kníh. Áno, kopíroval som, ale dennodenne som čerpal zo srdca, zo zaprášených dvorov na Valdoccu, z uličiek turínskej periférie. Bol to prameň, ktorý nikdy neprestával tiecť.

Po celý život som bojoval, aby som mnohým mladým vrátil radosť zo života a odieval ich dôstojnosťou, veľmi často pošliapanou. Žil som s nimi, aby som lepšie chápal ich potreby, nádeje a sny, aby som s nimi budoval život hoden Božích synov. Zaviedol som s nimi a pre nich výchovný systém, v ktorom je prítomný dobrý, prozreteľný, milosrdný a trpezlivý Boh. Postavil som Boha doprostred svojich mladíkov, pretože som vedel, že majú smäd po pravde a spravodlivosti. Tisícom osamotených, násilných a odbojných chlapcov som pomohol objaviť túžbu po Bohu. Stal som sa kňazom radosti a nádeje, odpustenia odovzdávaného v mene Ježiša, prebodnutého a zmŕtvychvstalého Spasiteľa. Vzal som za ruku problémových chlapcov a priviedol som ich k vychutnávaniu radosti nového srdca. Predložil som im novú cestu svätosti, ktorá im bola na dosah, svätosť, ktorá bola sympatická, pretože bola fascinujúca a zároveň náročná. Z radosti som urobil svoju zástavu.

Nezmenil som svet, v žiadnom prípade! A predsa – s nevyhnutnými chybami, ktoré vždy sprevádzajú ľudské konanie – som si vedomý, že som vykonal svoj diel. Otvoril som nové cesty, ako vychovávať, milovať mládež a slúžiť jej. Moje sny zanechali znamenia.

Vieš, kto najvýstižnejšie definoval mňa a moju prácu? Istý francúzsky lekár, doktor Combal z univerzity v Montpellier, skutočne slávna osobnosť s medzinárodnou povesťou. V roku 1884 som bol v Marseille, aby som „ponatriasal pokladničku“. Tento lekár cestoval vlakom celú noc 25. marca, aby ma navštívil. Viac ako hodinu ma pozorne vyšetroval a potom to uzavrel: „*Opotrebovali ste svoj život prílišnou prácou. Ste ako obnosený oblek, ktorý si stále obliekali, vo sviatočné i vo všedné dni. Nemyslím, že poškodenie sa dá napraviť. Ale aby sa tento oblek zachoval aspoň na nejaký čas, jediným prostriedkom by bolo odložiť ho do šatníka: chcem povedať, že hlavným liekom pre Vás by bol absolútny oddych.*“Spomínam si, že som odpovedal: „*Žiaľ, je to jediný liek, ktorý nemôžem prijať. Ako je možné odpočívať, keď je toľko práce?*“

„Obnosený oblek“ – to je tá najkrajšia pochvala, akej sa mi dostalo. Naozaj som daroval celého seba pre mladých. Tomu, kto mi želal dlhý život, som odpovedal: *„Ach, myslím, že ak by mi Pán doprial dovŕšiť 80 alebo 85 rokov, to by svet videl vecí! Pracujem, koľko vládzem, rýchlo, pretože vidím, že čas tlačí, a za mnoho rokov, ktoré žijeme, nikdy nedokážeme uskutočniť ani polovicu toho, čo by bolo treba. Keď mi zvon svojím bim-bam dá znamenie, aby som odišiel, odídeme. Tí, čo zostanú na tomto svete, dokonajú, čo zanechám, aby dokončili. Ale kým nepočujem toto bim-bam, nevzdám sa.“*

(Z Il Bollettino Salesiano, júl 2013)

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

***8.***

POSVÄCUJE NIE UTRPENIE, ALE TRPEZLIVOSŤ

***Pri návrate z Barcelony a z Paríža***

Večer 12. mája 1886 som prišiel do Grenoble unavený a zmorený z dlhej cesty, ktorá ma tri mesiace viedla z Turína do Francúzska a Španielska. Podrobil som sa skutočnému *tour de force, okružnej jazde s vypätím síl*, pretože v Ríme kvôli chronickému nedostatku peňazí stagnovala stavba chrámu na počesť Božieho Srdca.

Milo ma prijal rektor seminára, ktorý sa s obavami kvôli žalostnej malátnosti, v akej som sa nachádzal, na mňa obrátil slovami bratského povzbudenia: *„Dôstojný otče, nikto nevie lepšie, ako Vy, ako utrpenie posväcuje.“* Dovolil som si poopraviť ho a povedal som, že *„to, čo posväcuje, nie je utrpenie, ale trpezlivosť“.* Nebola to len fráza pre efekt. Bolo to zhrnutie môjho života, plného trápenia a utrpenia: 71 rokov, ktoré už ťažili moje plecia a zúbožili ma na *„človeka mŕtveho od namáhavej práce“*, ako ma niekoľko dní predtým v Montpellieri označil vážený lekár, doktor Combal, keď ma prišiel navštíviť, pričom presne zopakoval slová, ktoré mi povedal v marci 1884 v Marseille.

***Rodinné rozprávanie a zopár dôverností***

Spomínam si, že som na jednej prednáške svojim saleziánom vysvetľoval význam slova „trpezlivosť“ a odvolával som sa na latinské sloveso, *„čo znamená strádať – znášať, trpieť, premáhať sa“*. A veľmi realisticky som zdôrazňoval: *„ak by trpezlivosť nestála námahu, už by to nebola trpezlivosť“*. Potom som dodal: *„Je treba veľkú trpezlivosť, alebo lepšie povedané, veľkú obetavosť, ochutenú korením svätého Františka Saleského – nežnosťou a jemnosťou“.*

Na základe svojej aktuálnej skúsenosti a s úprimnosťou, o ktorej som vedel, že je vítaná, som predvídal ich spontánnu námietku, a tak som im dôverne otvoril svoje vnútro a povedal som: „*Aj ja som si vedomý, že to stojí námahu.* *A nemyslite si, že je najväčším potešením na svete byť celé dopoludnie donútený dávať audiencie alebo celý večer pripútaný ku stolu a vybavovať všetky záležitosti, listy a podobne. Ach!, uisťujem vás, že mnohokrát by som veľmi rád vyšiel von nadýchať sa trochu čerstvého vzduchu a možno by som to naozaj potreboval … Nemyslite si, že aj mňa to nestojí námahu, keď som niekoho poveril nejakou záležitosťou alebo som mu poslal nejakú chúlostivú alebo naliehavú úlohu, a zistím, že nie je spravená alebo je spravená zle, že aj mňa nestojí námahu zostať pokojným. Uisťujem vás, že niekedy mi krv vrie v žilách, svrbia ma všetky zmysly. Ale čo s tým? Stratiť trpezlivosť? Tým nedosiahneme, že neurobená vec sa urobí, ani sa hnevom nenapraví.“* A zakončil som myšlienkou, ktorá mi bola veľmi drahá: „*Práve nádej musí podopierať trpezlivosť. Tá nech nás povzbudzuje, keby nám hrozil nedostatok trpezlivosti.*“

Viackrát som si uvedomil, že ma nepochopili, ba niektorí ma tvrdo kritizovali ohľadne metódy, ktorou som (najmä v prvých rokoch) formoval svojich budúcich saleziánov. Môžem sa ospravedlniť tvrdením, že som presekával novú cestu. Napredoval som v skúsenosti úplne rozdielnej, ale nešiel som naslepo. Obozretne som sa uspokojoval s tým, čo bolo možné, aj keď môj pohľad smeroval ďalej. Keď som po niekoľkých desaťročiach opätovne vykladal prejdenú cestu a spomínal si na výzvy, ktorým som musel čeliť, hovoril som: *„Mnohí klerici boli ráno v posteli, niektorí nechodili do školy, nerobilo sa duchovné čítanie ani rozjímanie… Ja som videl všetok ten neporiadok a nechal som, aby sa veci prebíjali, ako sa dalo. Ak by som bol chcel odstrániť všetok neporiadok naraz, bol by som musel zatvoriť oratórium a poslať preč všetkých mladíkov, pretože klerici by sa neboli prispôsobili vážnym predpisom a všetci by boli odišli preč. Ja som videl, že z tých klerikov – aj tých roztržitých – mnohí pracovali s chuťou, mali dobré srdce, boli mravne odolní, a keď prešla tá mladícka búrlivosť, potom mi mnoho pomáhali. A musím povedať, že mnohí kňazi našej kongregácie, ktorí boli spomedzi nich, teraz patria medzi tých, čo pracujú najviac, majú najlepšieho cirkevného ducha, kým vtedy by určite boli odišli preč, než by sa mali podriadiť určitým obmedzujúcim predpisom … Ak by som sa bol kvôli dokonalému fungovaniu vecí obmedzil na malú skupinku, nič by som nebol dokončil.*“

***Umenie vedieť čakať***

Ako dobrý roľník som vedel čakať, naučil som sa a uskutočňoval lekciu trpezlivosti. Pripomínal som si, že som od mamy mnohokrát počul isté príslovie, plné múdrosti: „Náklad sa cestou somárikovi prispôsobí.“ To bol najbežnejší, najbezpečnejší a najekonomickejší dopravný prostriedok. Tovar sa rozdelil na rovnaké časti rovnakej váhy, na dva boky zvieraťa pomocou dvoch veľkých sedlových tašiek alebo krošní. Neodvratné nárazy počas cesty napokon náklad definitívne upravili. Táto spomienka na moje detstvo ma neskôr priviedla k presvedčeniu: *„Keď sa ja stretnem s nejakou ťažkosťou, zachovám sa ako niekto, kto kráča pešo a na nejakom mieste mu cestu zatarasí veľký balvan. Ak ho nedokážem odstrániť z cesty, preleziem ho alebo obídem. Alebo aby som neužitočne nestrácal čas čakaním, zanechám začaté podujatie nedokonalé a ihneď sa chopím iného. Avšak nikdy nestrácam zo zreteľa pôvodné prerušené dielo. Ako plynie čas, ovocie medzitým dozrieva, ľudia sa menia, ťažkosti sa urovnajú.“*

Ku koncu môjho života, keď sa zvýšil počet spolubratov, sa stalo nemožným písať osobne každému čo len dva riadky. Všetkým svojím saleziánom som adresoval obežník, aby som im zaželal Pánom požehnaný rok, plný rôznych iniciatív. V roku 1884 (6.januára) som napísal: *„Chceme ísť do neba na koči? Nestali sme sa rehoľníkmi, aby sme si užívali, ale aby sme – prostredníctvom obety – získali zásluhy pre druhý život. Takže odvahu, drahí a milovaní synovia. Napredujme. Bude nás to stáť námahu, bude nás to stáť odriekania; my odpovieme: Ak nás očarúva veľkosť odmeny, v žiadnom prípade nás nesmú vystrašiť námahy, ktoré musíme podstúpiť, aby sme si ju zaslúžili.“*

Smrť bola na Valdoccu ako doma. Ale nevládlo olovené alebo pochmúrne ovzdušie, ako opísali istí autori. Každý mesiac som chlapcom a saleziánom ponúkal *cvičenie dobrej smrti*, pobožnosť, ktorá už existovala. Bolo to ponorenie sa do slávnostného tajomstva večnosti. Ja, vychovávateľ radosti a zdravej zábavy, som s úplnou prirodzenosťou predpovedal skorú smrť chlapcov – nie aby som ich vystrašil, ale aby som v nich zväčšil lásku k životu. Dokázal som šíriť pokoj, aj keď som hovoril o smrti, pretože posledné slovo bolo o nebi. Hovoril som o ňom tak, ako syn rozpráva o dome svojho otca. Chlapci, ktorí zomierali na Valdoccu, rozprávali o nebi jednoducho a s presvedčením, ako o svojom *domove,* prijímali *odkazy* od kamarátov aj od samotných vychovávateľov, vydychovali s úsmevom na tvári. Nepochybne si pamätali jednu vetu, ktorú som rád opakoval: *„Nebo všetko vynahradí.“* Smrť sa stávala neodolateľnou výzvou dobroty Boha, ktorý odpúšťa, ktorý prijíma svojich synov a spolu s nimi oslavuje.

Vzhľadom na svoju formáciu som nebol príliš náchylný prijímať vonkajšie formy prehnaného pokánia. Musel som krotiť toho svätého chlapca, ktorý sa volal Dominik Savio a zakázal som mu akékoľvek umŕtvovanie. Dovolil som mu iba *„trpezlivo znášať nadávky, ak ti niekto vynadá, trpezlivo znášať teplo, zimu, vietor, dážď, únavu a všetky zdravotné ťažkosti, ktoré Boh dopustí.“* Všetkým som radil toto: *„Nechýbajú prostriedky, aby sme v sebe napodobňovali Ježišovo utrpenie: teplo, zima, choroby, ľudia, udalosti. Je dosť prostriedkov, aby sme žili v umŕtvovaní.“* Svoju úvahu som súhrnne vyjadril takto: *„Kríž nestačí bozkávať, treba ho niesť.“*

(Z Il Bollettino Salesiano, august 2013)

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

9. VIACKRÁT MA ŽIADALI …

***Prvý dom vo Francúzsku***

*„Viackrát ma žiadali, aby som vyjadril niekoľko myšlienok o takzvanom preventívnom systéme, ktorý sa používa v našich domoch.“*

Nebolo ľahké pretlmočiť do slov výchovnú skúsenosť, ktorú som prežíval už 36 rokov. Zdalo sa mi, že nedokážem vyjadriť to podstatné. Sú skúsenosti, ktoré poznačujú náš život, ale nie vždy sa dajú napísať na papier. A predsa som cítil naliehavú potrebu urobiť to.

Naša kongregácia, definitívne schválená Cirkvou pred niekoľkými rokmi (3. apríla 1874), sa rozvíjala ako horčičné zrnko, o ktorom hovorí Ježiš. Zorganizovala sa prvá misijná výprava (11. novembra 1875) a pripravovala sa ďalšia a potom ešte ďalšia. Už v novembri 1875 dvaja kňazi, jeden klerik a jeden saleziánsky koadjútor začali v Nice skromnú výchovnú činnosť s oratóriom a internátom pre učňov a študentov – Patronát svätého Petra. Nice bolo cípom zeme vsadenej do nádhernej krajinky, ktorú Cavour v marci 1860 odstúpil Turínskou zmluvou Francúzsku.

Francúzi požadovali organickú štúdiu o nosných črtách môjho výchovného systému. Sadol som si teda za stôl. Už si nepamätám, koľko listov som zahodil do koša. Boli to stránky nervózne napísané rukou, opravované, vylepšované, s mnohými dodatkami. Napokon z toho vzišlo deväť strán textu. Nešlo o vedeckú prácu, skôr o náčrt, kondenzát mojej pedagogickej skúsenosti. Bola to pieseň lásky a dôvery v mladých, bolo to moje vyznanie viery v hodnotu výchovy. V podstate všetky tieto veci som sa naučil od svojej matky a načerpal z kontaktu s roľníckym prostredím v Becchi. Tieto hodnoty som nosil vo svojom srdci viac ako tridsať rokov a tvorili špecifikum môjho apoštolátu. Bol som si istý, že tento spis urobí *„pre Francúzsko mnoho dobra“.*

***Rodí sa „Malý traktát o preventívnom systéme“***

Čitateľom sa páčilo, pretože hovorilo jazykom mladých. Približoval som sa k svetu mladých, ako som to bol zvyknutý robiť medzi mladými nádenníkmi pri Porta Palazzo alebo v tmavých celách turínskych väzníc, či na prašných dvoroch Valdocca. Nepodceňoval som nič, čo bolo oprávnenou a ušľachtilou túžbou mládeže. Snažil som sa byť verným Bohu (prvý sen sa stával skutočnosťou!) a mladým, pričom som neodmietal nič, čo som považoval za užitočné a účinné. Cítil som solidaritu s mladými a pohľad som mal upretý do budúcnosti. Chcel som, aby boli šťastní *„v časnosti aj vo večnosti“*, ako som im často opakoval*.* Moja skúsenosť čoraz viac potvrdzovala, že odvaha je láskou, ktorá sa nebojí a vie dúfať. Svojim saleziánom som odporúčal: *„Musíme sa usilovať poznať našu dobu a prispôsobiť sa jej.“* Potrebujeme pedagogickú poddajnosť a zároveň žulovú vernosť! Keď som dával dôraz na vernosť, ktorú mali moji saleziáni dosvedčovať, určite som nemal v úmysle požiadavku, aby ma kopírovali. Žil som v určitej dobe a podmieňovali ma kultúrne podmienky typické pre devätnáste storočie. Kopírovať ma by znamenalo nechať ma postupne zostarnúť a zredukovať na „múzejný exponát“, ktorého sa z úcty nikto neodváži dotknúť! Netreba kopírovať, ale oživovať! Dynamicky, s vernosťou dnešnej dobe! Vernosť nášmu poslaniu, ktorú som tak zdôrazňoval, znamenala ísť ďalej, ako som uskutočnil ja – zakladateľ, a previesť to do prítomnosti bez toho, aby sa niečo zradilo.

***Tri nosné stĺpy môjho výchovného systému***

Východiskovým a bezpečným orientačným bodom bol ***rozum***. Nie chladné a anonymné vnútenie zákona. S mladými som viedol dialóg. Uvedomoval som si ich úzkosti, dovtípil som sa, aké majú potreby. Chlapci sú vždy na prvom mieste. Počúval som ich rád a s úprimným záujmom. Prejavoval som im dôveru. Moja výchovná metóda bola metódou skutočnej slobody. Bol som presvedčený, že autentická výchova môže existovať len tam, kde je sloboda a úcta k človeku. A odporúčal som: *„Nech sa dáva dostatočná voľnosť v skákaní, behaní či robení hluku do vôle. Telocvik, hudba, predstavenia, divadlo, výlety sú veľmi účinné prostriedky na dosiahnutie disciplíny, na posilnenie mravnosti a zdravia.“* Úmyselne som prezradil dôverné tajomstvo nevyčísliteľnej hodnoty: *„Už približne štyridsať rokov pracujem s mládežou a nespomínam si, že by som bol použil nejaké tresty.“*

Preventívny systém nič nevnucoval; naopak, ponúkal veľmi veľa. Poskytoval víziu zdravého integrálneho humanizmu, v ktorom bol mladý človek chápaný vo svojej celostnosti. Mojou starosťou bolo formovať svedomie. Nástojil som: *„Vždy sa nechajte viesť rozumom, a nie náruživosťou.“* Mladých som pripravoval na výzvy života. Motivoval som ich k zmyslu pre povinnosť, pre prácu, pre poctivé zamestnanie. Ponúkal som dôvody na zodpovedný a radostný život. V predhovore *Posvätných dejín* som napísal, že ako jediný cieľ som si predsavzal *„osvecovať myseľ, aby sa srdce stalo dobrým“.* Skúsenosť ma presvedčila, že chlapci *„majú prirodzenú inteligenciu na spoznanie dobra, ktoré im niekto vykonáva osobne, a zároveň majú aj citlivé srdce, ktoré sa ľahko otvára pre vďačnosť“.* Môj spôsob výchovy vyžadoval veľa, ale ponúkal omnoho viac.

Z rodinného prostredia som zdedil jednoduchú a pevnú vieru. ***Náboženstvo*** predstavovalo druhý stĺp môjho výchovného systému. Môj vzťah s Bohom bol vzťahom syna k otcovi. Bol som kňazom zamilovaným do Eucharistie. Keď som spovedal svojich chlapcov a vlieval istotu odpustenia a Božieho objatia do ich sŕdc, bol som pedantný a otcovský. Pri stálych kontaktoch s nimi som sa usiloval formovať *„dobrých kresťanov a statočných občanov“*. Nikdy som im neprestával ukazovať svätú Pannu ako Nepoškvrnenú a Pomocnicu.

Slovo náboženstvo som nechápal ako nábožnosť odtrhnutú od života, ale ako vyjadrenie viery vtelenej do každodenného života. Náboženstvo bolo *„šitím pekného obleku pre Pána“* pri každommladíkovi, ako to bolo pri Dominikovi Saviovi. A tak sa preventívny systém premieňal na pedagogiku mládežníckej svätosti.

Túto výchovnú metódu som nevynašiel ja. Prispelo k nej nemálo svätcov a svätíc a mnoho múdrych vychovávateľov. Obohatili ju mnohí, takže nikto sa nemôže vychvaľovať, že je jej výlučným vynálezcom. Je to skupinová práca, ktorá trvala stáročia. Keď to hovorím, z lásky k pravde musím predsa len dodať, že aj ja som v nej zanechal svoju špecifickú stopu.

Chcem poukázať na tretiu nosnú os preventívneho systému, ako som ju prežíval. Odovzdal som ju svojím saleziánom ako posvätné dedičstvo, takmer ako špecifický znak: ***láskavosť*.** Tento pojem som nevynašiel ja, ale osvojil som si ho. Je typický pre môj spôsob výchovy. Ide o svojráznu charakteristickú črtu mojej pedagogiky. V tomto slove som zhrnul štýl lásky, ktorý stotožňoval vychovávateľa s mladými až do tej miery, že miluje tie isté veci ako oni, premieňa výchovný vzťah na štýl synovskej a bratskej prítomnosti, prítomnosti priateľskej a vytúženej a výchovné prostredie premieňa na „rodinu“. Tu bola všetka láska, ktorú som dostal od svojej svätej mamy, tu vyvieral rodinný duch, kvôli ktorému sme diela, čo vznikali, nazývali „domy“, tu sa vdychovala láska, dôvera, úcta, chuť byť a pracovať spoločne – ako som tým nasiakol v mojom roľníckom prostredí – a srdečnosť, charakterizovaná sympatiou, optimizmom, ľudským teplom. Láska, ktorá premieňala vychovávateľov na *„milujúcich otcov“*.

Ak budeš čítať pozorne, všimneš si, že na tých chabých 9 stránkach o preventívnom systéme sa slovo „srdce“ alebo rovnocenný výraz vyskytuje až devätnásťkrát!

Keď som sa bavil so svojimi chlapcami alebo keď som im písal, používal som slovo *„moji drahí synčekovia“.* V piemontskom nárečí, ktoré som používal, aby mi lepšie rozumeli, sa výraz „synčekovia“ nevzťahoval iba na biologickú skutočnosť a nebol ani výlučne vyjadrením synonyma „chlapci“, ale obsahoval širší a plnší zmysel: duchovné otcovstvo, ktorým sa mohol chváliť apoštol Pavol (Gal 4,19) a ktoré som ja prakticky prekladal do hmotného chleba, fyzickej starostlivosti, intelektuálnej stravy, mravnej a náboženskej obživy. Keď som hovoril o láske, odvolával som sa na výchovnú prítomnosť. Autorita sa stávala službou, skúsenosť životnou lekciou a láska sa premieňala na dar, návrh a ponuku. Láska sa stávala nenahraditeľným pedagogickým zákonom. Odtiaľ teda pochádzala rodinnosť s príchuťou skutočnej otcovskej lásky a s vôňou domova. Tu si rád spomínam na to, čo napísal jeden francúzsky novinár z novín *Pèlerin* v roku 1883, keď hovoril o ovzduší, ktoré vládlo na Valdoccu. Možno to bol opis mierne prehnaný, ale predsa len opisoval konkrétnu situáciu. Tvrdil: „Z jedného miesta na druhé sa chlapci presúvajú *ako v rodine*“ (pozn. prekl.: nie tvrdým disciplinovaným spôsobom, ako bolo bežne zvykom). Chlapci ma chápali za jazdy; z jednoduchých adresátov sa stávali oduševnení protagonisti. Mnohí zostali po mojom boku. Opäť som začínal interpretovať sen, ktorý som mal, keď som bol ešte chlapcom. Tajomná veta, ktorú povedala tá vznešená pani – *„keď príde čas, všetko pochopíš“*, – začínala nadobúdať hlbší a pravdivejší zmysel. Výchovné hodnoty, v ktoré som vždy veril, sa potvrdili. Dôkaz som mal pred očami: moji duchovní synovia, tí chlapci, ktorých som kedysi prijal a miloval na Valdoccu, boli činní na poli práce, či už v prestížnych tlačiarňach, ako riaditelia vychýrených škôl alebo ako statoční misionári v Argentíne. Mohol som jasne dosvedčiť: *„Kongregácia sa ničoho nemusí báť. Má sformovaných mužov.“* Opätovne som videl scénu, ktorú som si všimol v mnohých snoch: *„Tie zvieratá sa stali baránkami (…) Mnohé baránky sa stávali pastierikmi, ktorí postupne, ako rástli, preberali starostlivosť o druhých. Keď pastierikov narástol veľký počet, rozdelili sa a išli inde, aby zhromažďovali iné divné zvieratá a privádzali ich do iných ovčincov.“*

S Pánovou milosťou a materskou prítomnosťou Pomocnice triumfovala pedagogika lásky, fantázia dobročinnej lásky, a do všetkých zemepisných šírok sveta sa šírilo moje dedičstvo: *Da mihi animas!*

(Podľa Il Bollettino Salesiano, september 2013)

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

10.

KTO JE MILOVANÝ, DOSIAHNE VŠETKO, NAJMÄ OD MLADÝCH

***Tlačil som vozík …***

V istý sparný a dusný deň som v sprievode verného dona Ruu a iného saleziána kráčal Turínom, keď sa v istom okamihu môj pohľad zastavil na výjave, ktorý moje srdce naplnil hlbokým smútkom: akýsi chlapček, mohol mať tak dvanásť rokov, sa po hrboľatých dlaždiciach ulice snažil ťahať vozík plný tehál. Bol to krehký a malý murársky učeň, ktorý nebol schopný pohnúť náklad prevyšujúci jeho sily a zúfalo plakal. Odpojil som sa od tých dvoch saleziánov a utekal som k onomu úbohému chlapcovi, jednému z mnohých, ktorí vo vtedajšom Turíne, rozrastajúcom sa o množstvo nádherných palácov, rástli u neľudských zamestnávateľov, uprostred faciek a preklínania. Zasiahli ma slzy, čo mu tiekli po tvári. Prišiel som k nemu, usmial som sa naňho s jemným priateľským gestom a pomohol som mu tlačiť ten náklad až do skladu materiálu. Všetci sa divili, keď na to miesto uvideli prísť kňaza, navyše v čiernej reverende; chlapček však v okamihu pochopil, že ho mám naozaj rád, keď som sa postavil vedľa neho a prejavil mu solidárne gesto konkrétnej pomoci.

Rád si spomínam na ten skutok, jeden spomedzi mnohých, pretože ho považujem za symbol svojej veľkej lásky k mladým. Lásky, prejavovanej nie slovami, lásky, ktorá hovorila priamo k srdcu. Tým som si bol istý: práve cesta, ktorá sa dostáva k srdcu, je presvedčivejšia a zmetie každý odpor a prípadnú pochybnosť.

***Pamätný večer***

S dojatím si spomínam, ako by to bolo dnes, na večer 26. januára 1854. Po modlitbách som vo svojej skromnej izbe zhromaždil 4 mladíkov (vo veku od 16 do 20 rokov), ktorí už dlhší čas boli so mnou. Chystal som sa im navrhnúť *„skúšku praktického vykonávania dobročinnej lásky k blížnemu“*. Nemohol som im prezradiť viac. Ak by som im bol odhalil svoj úmysel založiť rehoľnú kongregáciu, nebol by som dosiahol cieľ. Bola to doba, v ktorej bolo jedným škrtom pera zrušených niekoľko skupín mníchov a mníšok. Rozumnejšie bolo spýtať sa, či chcú zostať so mnou a pomáhať mi pracovať s mladými. Nasledoval som príklad Ježiša, ktorý prvým učeníkom povedal iba: Poďte a uvidíte. Toho večera sme sa prvýkrát nazvali „saleziáni“. A s pohľadom upretým na svätého Františka Saleského, priekopníka dobrotivosti a evanjeliovej miernosti, sme začali. Osemnásť rokov predtým, tesne pred svojou kňazskou vysviackou, som si medzi svoje predsavzatia vybral: *„Láska a nežnosť svätého Františka Saleského ma budú viesť v každej záležitosti.“* V ten večer sa v mojom srdci rodila saleziánska kongregácia; definitívne schválená bola až o 20 rokov neskôr! Ubezpečujem ťa, že ma čakala dlhá a ťažká cesta, skutočná *krížová cesta* … Až taká, že som sa po rokoch priznal: *„Ak by som bol vopred vedel, že založiť rehoľnú spoločnosť stojí toľko bolestí, námah, odporu a rozporov, asi by som nebol mal odvahu pustiť sa do toho diela.“*

***Srdce bez hraníc***

*„Praktické uskutočňovanie dobročinnej lásky“*, ktoré som navrhol tej skupinke, nevzniklo len tak „z luftu“. Bolo to svedectvo, ktoré som nosil v sebe už mnoho rokov. Nebola to moja „utkvelá predstava“. Bol to môj návrh mladým. Neskôr to ktosi nazval „pastoračnou láskou“. Preventívny systém nebol jednoduchým systémom dobroty, ale „dobrotou pozdvihnutou na systém“. Túto poslednú vetu som nepovedal ja; napísal ju jeden salezián, ktorého som poznal ako chlapca a ktorého som v posledných rokoch svojho života pravidelne spovedával. Základom bola láska k Bohu, ktorú nám zjavil Ježiš. Miloval som mladých, pretože som vedel, že Boh ich miluje. Nikdy som nebol ľahostajný k žiadnemu chlapcovi; a teda usiloval som sa o tie najlepšie spôsoby, ako mu urobiť dobro a stále viac ho približovať k Pánovi. Skúsenosťou, získavanou počas mnohých rokov, som sa stále viac presviedčal, že sa nemôžem zastaviť pri chlapcovi, ktorého mám pred sebou, ale v ňom musím vidieť muža zajtrajška. Musel som pracovať v perspektíve budúcnosti. Práve preto som ho pripravoval, aby bol schopný zriekať sa a obetovať, aby dosiahol vysoké a vznešené ideály; neuspokojoval som sa jednoducho s akou-takou dostatočnosťou, ale od každého som požadoval to najlepšie. Aj preto, že som mal neochvejnú dôveru v jeho schopnosti. A stále ma povzbudzovala nádej; preto som povzbudzoval svojich spolupracovníkov: *„Možno sa niekomu z vás zdá, že vaše námahy sú vyhodené do vzduchu a váš pot márny. Možno je to v tejto chvíli tak, ale nebude to tak stále, ani pri tých, ktorí sa vám zdajú byť menej učenliví. Prejavy láskavosti, ktoré pri nich použijete, im zostanú vtlačené do pamäti i do srdca. Príde čas, kedy dobré semeno vzklíči, rozkvitne a prinesie plody.“*

V posledných rokoch svojho života som cítil odmenu, keď som videl, ako sa mi podarilo sformovať „mužstvo“ saleziánov, ktorí boli medzi sebou veľmi rozdielni, ale zjednocovala ich a zlaďovala tá istá veľká výchovná láska. Tak som sa naučil oceňovať ohnivé a neposedné nadšenie Cagliera, nehrdzavejúcu vernosť dona Ruu, vľúdnosť Francesiu, novinársky dôraz Bonettiho, odzbrojujúci pokoj Alasonattiho, neotrasiteľnú vernosť Buzzettiho, intelektuálne vlohy Cerrutiho, podnikavého ducha bývalého Garibaldiho prívrženca, ktorým bol Fagnano… Rovnako ako som pred rokmi dokázal usmerniť na novú a nepredstaviteľnú cestu mladíckej svätosti plamennú prudkosť Michala Magoneho, nevinnosť Františka Besucca, apoštolský elán Dominika Savia. Obklopil som sa mladíkmi, ktorým som sa nebál ukazovať fascinujúcu a náročnú cestu kresťanského angažovania, čestnosti, lásky k práci vykonanej s „ušľachtilou precíznosťou“, pokojnej a nákazlivej radosti, úsmevu a vášnivej lásky k životu.

***Zosobnená výchova***

Hoci som pracoval s mnohými mladíkmi, moja pedagogika nikdy nebola masová, anonymná a všeobecná. Vždy bola prispôsobená danému človeku. Mal som vo zvyku používať zvláštny zošit: v ňom som si poznamenával profil každého chlapca, jeho povahu, jeho reakcie, nejaké menšie nedostatky, ale také, ktoré rozumného človeka nabádajú, aby si na ne dal pozor, ako aj pokrok dosiahnutý v štúdiu a v správaní. Ten zošit som používal na osobné sprevádzanie každého chlapca. Tú istú metódu som odporúčal tým, ktorí mali na starosti katechizmus. Bol to *zošit skúseností*. Doňho mali katechéti zapisovať nepríjemnosti, poklesky, ktoré sa stali v škole, na prechádzke, na dvore, či kdekoľvek inde. Odporúčal som im, aby si občas prečítali zaznamenané postrehy, urobené opatrenia a dosiahnuté výsledky. Bola to práca neustáleho preverovania, ktorá si vyžadovala pozornosť a neustálu prítomnosť. Preto som v *Malom traktáte o preventívnom systéme* vychovávateľa definoval ako *„človeka zasväteného dobru svojich chovancov, ochotného čeliť akejkoľvek nepríjemnosti, akejkoľvek námahe, aby dosiahol svoj cieľ, ktorým je občianska, mravná a vedecká výchova jeho chovancov“.*

Mojím snom bol vychovávateľ ako „asistent“, ako ten, kto mladému človeku „stojí po boku“, kto každého pozná a od všetkých požaduje, aby poznali jeho. Presne ako *dobrý pastier*, ktorý pozná svoje ovce a ony dokonale poznajú jeho.

(Z Il Bollettino Salesiano, október 2013)

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

11.

„IHNEĎ ICH ZAČNI POÚČAŤ

O OŠKLIVOSTI HRIECHU A O VZÁCNOSTI ČNOSTI“

Hovoriť v dnešnej dobe o Ježišovi Kristovi a „ukazovať ho“ je ťažké, ale nie nemožné. Zdá sa, že mladí sú rozptyľovaní tisíckami vecí a že sú takmer neprístupní náboženským témam. Ale je to iba povrchný dojem. V mojej dobe, tak ako aj dnes, nebolo natoľko problémom rozprávať o Ježišovi, ako skôr spôsob, tón, nadviazanie reči. Možno sa ti to bude zdať čudné, ale niektoré moje kontakty s chlapcami sa nezačali v sakristii alebo v tieni kostolnej veže. Presne naopak! Veľa prvých stretnutí sa uskutočnilo na turínskych námestiach alebo v niektorej z mnohých uličiek historického centra Turína.

V začiatkoch môjho kňazského apoštolátu mi don Cafasso, jeden môj priateľ kňaz, ktorého som si zvolil za duchovného vodcu, dal zlatú radu: *„Choďte po meste, pozerajte sa okolo seba.“* Mladých som musel stretávať v ich prostredí, nachádzať ich tam, kde sa zhromažďovali. Ak by som ich bol vyčkával v kostole, bol by som strácal drahocenný čas a tisíce príležitostí. Bolo treba prichádzať za nimi v ich „teritóriu“, na otvorenom priestranstve. Stálo to za tie pokusy …

**Čierna reverenda**

Boli na prvý pohľad rozpustení, povýšeneckí, niekedy násilní, ľahko sa nechávali strhnúť do bitky a na použitie noža. Keď som sa *pozeral okolo seba*, stretal som mnohých mladíkov. Zdalo sa mi, že hľadajú akúkoľvek formu zábavy, pretože sa v podstate nedokázali tešiť. Chechtali sa, ale nesmiali. Po nadávke alebo kliatí, po chvastaní, ktoré vyvolávalo chvíľkové škriekajúce revanie a smiech, sa náhle rozhostilo neskutočné mlčanie a prázdnota. Vtedy, keď som sa na úvod musel preniesť ponad ich správanie a vyjadrovanie, bolo na mne, aby som začal debatu. Prebudila sa v nich zvedavosť, ale nezdali sa mi kvôli prítomnosti čiernej reverendy v rozpakoch; často sme končievali v nejakej krčme s jednou či viacerými fľašami vína. To, čo bolo v očiach dobromyseľných ľudí nedostatkom cirkevnej dôstojnosti, bolo pre mňa skvelou príležitosťou, ktorú som si za nič na svete nemohol dať ujsť. Zaujímal som sa o ich život, pýtal som sa na ich rodiny, dozvedal som sa, či a kde pracujú; potom som nadhodil otázku o kresťanskom živote a lúčil som sa s tým, že som ich pozval do oratória, hoci aj prísť sa len nakrátko pozrieť. Vo väčšine prípadov to fungovalo. V nasledujúcu nedeľu som ich všetkých alebo takmer všetkých opäť uvidel, jedného v rade na bochník chleba s neodmysliteľným kolieskom salámy, druhého, ako ma prišiel pozdraviť alebo mi čosi povedať, ďalšieho dokonca, ako sa prišiel vyspovedať. Vedel som, že kráčam proti prúdu a vytváram určité rozpaky aj medzi niektorými mojimi kolegami kňazmi. Ale ja som mladých potreboval nie preto – a niektorí to hovorili už v mojej dobe –, že oni boli budúcnosťou spoločnosti ani z dôvodu akejsi ochranárskej mäkkosti – že mi ich bolo ľúto a zaslúžili si čosi lepšie. Potreboval som ich preto, aby som ich miloval, počúval a venoval im pozornosť a úctu.

Tým, že som žil uprostred nich, som sa čoraz viac presviedčal, že mladí hľadajú odpovede, chcú skutočnú a serióznu konfrontáciu so svetom dospelých. Nehľadali iba ľudí, ktorí už mali proti nim namierený prst na znamenie nesúhlasu, alebo ešte horšie, na znamenie odsúdenia. Hľadali dospelých, schopných „provokovať ich“, podnecovať. Ale hlavne schopných chápať ich a milovať. Preto chceli dospelých v ich každodennom živote, nielen na chvíľu; vyžadovali si čas, mnoho času. Bez náhlenia sa. Bez nálepiek. Pri mladých som sa učil byť ich priateľom, ako som sa v období života v cirkevnom konvikte naučil „byť kňazom“. Pracovať s mladými a pre nich znamenalo pre mňa uskutočňovať strhujúci ideál, ktorý som v sebe nosil celý život. Chápal som, že jedinou možnou nostalgiou bola túžba po budúcnosti, totiž po nádeji. Aby som dosiahol tento ideál, hovorieval som: *„Treba, aby sme sa usilovali spoznávať našu dobu a prispôsobiť sa jej.“* Nie z fatalizmu, nie pre nedostatok cieľov, ale preto, lebo som im predkladal život ako cestu slobody, ktorú treba dobývať deň čo deň; a teda museli vedieť prijať zápas, výzvu a čeliť im. Často som to svojim chlapcom pripomínal: *„Múdrosť je umenie dobre ovládať vlastnú vôľu.“*

**Chcel to Boh**

Tým najlepším a najveľkodušnejším som dodával: *„Nestrácajte čas, robte dobro, robte veľa dobra a nikdy nebudete ľutovať, že ste ho robili.“* So štipkou provokácie som hovorieval: *„Ak jednoduchý kňaz z ničoho a menej ako z ničoho, sužovaný všetkými a z každej strany, dokázal veci priviesť až do bodu, v ktorom sú teraz, aké dobro bude Pán čakať od tristo tridsiatich zdravých a silných ľudí dobrej vôle, vzdelaných a s mocnými prostriedkami, ktoré máme v rukách teraz?“* Táto posledná veta si zaslúži vysvetlenie. Veľmi dobre si spomínam, kedy som ju vyslovil: bolo to začiatkom roka 1876 počas výročného stretnutia so všetkými direktormi našich domov. Počúval som týchto svojich spolupracovníkov saleziánov, ktorých som pred rokmi prijal ako chlapcov na Valdoccu. A očarilo ma množstvo krásnych vecí, ktoré robili v rôznych mestách v Taliansku, vo Francúzsku a v Argentíne.

Všetko sa začalo tridsať rokov predtým v malej Pinardiho kôlni. So srdcom plným pohnutia a vďačnosti som si oživil spomienky na začiatky s mojou mamou po boku. *„Čo bolo na tomto mieste, kde sme sa teraz zhromaždili? Nič, vôbec nič! Tu a na okolí boli polia posiate cirokom a kapustou, sem-tam nejaká záhrada a nič iné. V strede toho bola len chatrč alebo lepšie brloh či hostinec, zvonka v žalostnom stave a zvnútra ešte viac. A na dôvažok tu bol nemravný dom. Ja som behal hore-dole za tými najväčšími loptošmi a za najľahkomyseľnejšími chlapcami, ale tí nechceli nič počuť o poriadku a disciplíne, smiali sa z náboženských vecí, v ktorých boli absolútne nevzdelaní, preklínali sväté Božie meno a ja som nemohol robiť nič… Bol som úbohý kňaz, sám, ktorého všetci opustili, ba bolo to horšie ako byť sám, pretože mnou opovrhovali a prenasledovali ma. Mal som hmlistý zámer robiť dobro, tu, práve na tomto mieste, a síce robiť dobro chudobným chlapcom. Práve tento úmysel riadil každý môj krok, každú moju činnosť. Chcel som robiť dobro, robiť mnoho dobra, ale robiť ho tu. Vtedy sa plán chudobného kňaza zdal byť snom, a predsa Pán Boh uskutočnil a splnil túžby toho úbožiaka… Ako sa tieto veci stali skutočnosťou, to si neviem vysvetliť ani ja sám. Čo však viem, je, že to chcel Boh.“* A práve táto nádej, spočívajúca v dôvere a rozvahe, ma podporovala v tých začiatkoch, takých krehkých a ťažkých.

Mladíci, ktorých som spoznal, ktorých som stretol a ktorí boli súčasťou môjho života, si želali ideál a snívali o ňom. Kto sa k nim dostal ako prvý, ten si ich získal. Stále viac som sa presviedčal, že ak by sa mi nebolo podarilo urobiť pre nich niečo práve v tej chvíli, boli by to urobili iní o deň neskôr a boli by nám ukradli mládež. Po tom, ako som pre nich strávil svoj život, môžem prehlásiť, že sa nesmie zovšeobecňovať, keď ich obviňujeme z nedostatku elánu, ako keby boli všetci bez srdca. My vychovávatelia nemôžeme tvrdiť také veci, pretože vieme, že to nie je pravda. Mladý človek – včerajší rovnako ako aj dnešný – zlenivie a ustrnie, keď mu chýbajú ideály. Mladí nemajú lásku k obeti, pretože sa im predkladá obeta bez lásky. Kto dnes môže mladým ponúknuť dôstojný a postačujúci ideál lepšie ako kňaz, ako veriaci vychovávateľ? Všetko, čo je dobré, správne, vznešené a krásne v iných ideológiách, je stále prítomné v kresťanstve. Preto som – opierajúc sa o svätého Františka Saleského – s radosťou predkladal mladým podobu humanizmu pozdvihnutého do nekonečna. „Ošklivosť hriechu“ dokázali pochopiť sami, keď sa im predkladala „krása čnosti“.

(Z Il Bollettino Salesiano, november 2013)

DON BOSCO VYCHOVÁVATEĽ

PASCUAL CHÁVEZ VILLANUEVA

DON BOSCO ROZPRÁVA

***12.***

Preventívny systém nám musí byť vlastný

Dvadsiateho siedmeho apríla 1876 som bol v Ríme. V ten deň som napísal dlhý list donovi Caglierovi, ktorý päť mesiacov predtým odišiel do Argentíny ako zodpovedný za prvú misijnú výpravu. Informoval som ho o niektorých iniciatívach a medziiným som mu povedal: *„Rozbehli sme rad projektov, ktoré v očiach sveta vyzerajú ako rozprávky alebo bláznivé nápady, ale len čo s nimi začneme, Boh ich tak požehnáva, že všetko ide plnou parou vpred. Je to dôvod modliť sa, ďakovať, dúfať a bdieť.“*

Isteže, neplavil som sa po mori z ruží. Dlhy rástli do nesmiernych rozmerov, vznikali háklivé právnické spory, ktoré nikdy neboli vyriešené, jestvoval starý problém veľmi napätých vzťahov s turínskym arcibiskupom, i nevyhnutné postupné budovanie mladej kongregácie, ktorá v tom čase rozširovala projekty a svoje diela na mnohých frontoch. Práve v tých rokoch som žiadal o podporu zo strany vlády a poukazoval na nesmierne výdavky, ktorým sme čelili pri prvých misijných výpravách. Zdalo sa mi, že konám správne aj z toho dôvodu, že medzi rôznymi úlohami, zverenými saleziánom, bola starostlivosť o mnohé talianske rodiny, ktoré emigrovali do Argentíny. Noviny *Gazzetta del Popolo*, turínsky denník, ktorý nešetril iróniou a uštipačnými poznámkami na moju adresu, vzniesol oblak pichľavej kritiky a námietok. Autor článku svoj príspevok ukončil takto: *„Nestačí ešte obrovské množstvo mladíkov, z ktorých na Valdoccu robia blbcov? Keď bude mnoho takýchto donov Boscov, napokon všetci pomrieme ako imbecili.“* Nedal som sa odstrašiť takouto úbohou kritikou. Mojim saleziánom som hovorieval: *„Pán od vás očakáva veľké veci. … Vy sami sa budete čudovať a žasnúť. Boh od nás žiada jedinú vec: aby sme sa nestali nehodnými toľkej jeho dobroty a milosrdenstva.“*

**Štvrtý saleziánsky sľub**

Naliehal som, aby saleziáni boli verní nášmu štýlu výchovy. Roky a roky skúsenosti potvrdzovali jeho účinnosť. Zatiaľ, čo sa saleziánska kongregácia šírila do mnohých národov, stále viac som sa presviedčal, že preventívny systém sa mal stať naším oprávneným dedičstvom, stredom, okolo ktorého sa sústreďovala a dostávala špecifickú identitu naša výchovná prítomnosť. Ako zakladateľ som cítil zodpovednosť za túto jednotu úmyslov a činnosti. Na začiatku sa z prozaických dôvodov, ktoré sa dajú ľahko vytušiť, výchovný štýl úplne spájal s mojou osobou. Preventívny systém nebol ovocím akademického štúdia, ale skúsenosti spirituality a výchovy. Mojim saleziánom som nepredkladal vedecký text, spísaný za stolom. Odovzdával som im svoju veľkú lásku k mladým, ponúkal som svedectvo životnej skúsenosti. Preventívny systém znamenal hodnoty, v ktoré som vždy veril a ktoré ma viedli aj vo chvíľach ťažkostí, neistoty a skúšok.

Nie vždy ma úplne chápali – dokonca ani niektorí moji saleziáni. A predsa môžem prehlásiť, že ja som ich poznal dobre. Vedel som, že sú dobre pripravení, pozorní a obetaví; videl som, že sú schopní aj hrdinských obetí. Avšak niektorí ma sklamali. Spomeniem typickú situáciu. Bol rok 1885. Takmer slepý, s hrozne napuchnutými nohami som sa neúprosne uberal ku koncu. Päťstodeväťdesiattri saleziánov (vyše 200 smelých mladíkov sa pripravovalo stať sa saleziánmi!) už bolo roztrúsených po Taliansku, Francúzsku a Španielsku. Už desať rokov sme boli usadení aj v Južnej Amerike, najskôr v Argentíne, potom v Uruguaji a nakoniec v Brazílii. Hranice sa rozširovali: bolo to obrovské pole práce, nepredstaviteľné obety, ktoré sme prinášali, a výzvy, ktorým sme čelili. Do Turína neprestávali prichádzať znepokojujúce listy. Kvôli delikátnosti neboli adresované mne, ale niektorým predstaveným z hlavnej rady. Správy sa šírili po chodbách Valdocca: tu pár slov, tam rozhovor, prerušený mojím náhlym príchodom, tajomne „zmiznutý“ list spred mojich očí… Nakoniec sa veci dostali až do mojich uší. S náramným smútkom a sklamaním som sa dozvedel, že v niektorých domoch v Argentíne, zvlášť v dome v Almagro, sa už nevychovávalo podľa preventívneho systému. Prevládala tam hrubá, tak trochu bitkárska pedagogika, ktorá sa nevyhýbala ani fyzickým trestom. Musel som zaujať stanovisko. Unavený, s organizmom roztrhaným na kusy, v silnej horúčave rozpáleného leta som v dňoch 6. – 14. augusta napísal tri listy: prvý monsignorovi Caglierovi, (ktorý bol už niekoľko mesiacov biskupom!), druhý donovi Costamagnovi (direktorovi v Almagro) a posledný jednému mladému kňazovi. Zámerne som nezaujal tvrdé stanovisko. V liste *„drahému a stále milovanému donovi Costamagnovi“* som mu pripomenul, že *„preventívny systém nám musí byť vlastný“*. Touto vetou som znovu potvrdzoval absolútnu vernosť našej výchovnej metóde. Nebol to môj vrtoch, moja „utkvelá predstava“. Tu išlo o obranu a udržanie neodmysliteľného prvku našej pedagogiky. Aj ďalším som odporúčal *„lásku, trpezlivosť, nežnosť“*,a úpenlivo som prosil, *„aby sa každý salezián stal priateľom všetkým, rýchlo odpúšťal a nevytýkal veci, ktoré už predtým raz odpustil“*. Boli to malé pripomienky, ochutené tónom rodinného ducha, ktorý robí príjemnými aj záväzky, javiace sa na prvý pohľad ako ťažké, alebo pokarhania, ktoré by mohli viesť k skľúčenosti. Následne prišli iné listy, ktoré ma utešili. Dozvedel som sa, že mnohí moji spolubratia v Argentíne si prepísali tieto listy a pokračovali vo vernosti usmerneniam, ktoré v nich boli obsiahnuté. Ba niektorí sa spontánne zaviazali určitým sľubom prežívať preventívny systém (takmer akoby to bol štvrtý saleziánsky sľub), a každý mesiac ho obnovovali.

Aj keď som bol od nich vzdialený tisícky kilometrov, stále som bol ich otcom a ich predstaveným. Vedel som, že mladá kongregácia potrebuje jednotu a stabilitu a že záruka jej budúcnosti spočíva vo vernosti duchu počiatkov, čo znamená metóde a výchovnému štýlu, ktorým sa vyznačoval život na Valdoccu.

**S tým istým srdcom**

Vždy som konal takto. Keď v roku 1872 vznikol Inštitút dcér Márie Pomocnice – keďže som im nemohol osobne poskytnúť takú asistenciu, ktorú som predsa len považoval za potrebnú, zvlášť v začiatkoch – poslal som do Mornese saleziána, ktorému som úplne dôveroval, dona Cagliera, s týmto presným usmernením: *„Ty poznáš ducha nášho oratória, náš preventívny systém a tajomstvo, ako dosiahnuť, aby nás mladí mali radi, počúvali a poslúchali, pričom všetkých milujeme a nikoho nezahanbujeme, poskytujeme im asistenciu dňom i nocou s láskavou otcovskou ostražitosťou, trpezlivou láskou a neustálou vľúdnosťou.“* Týmto spôsobom som nechcel ponížiť osobnú iniciatívu a ani napomáhať monotónne opakovanie prístupov a jednania. To, čo ma tlačilo, bolo nástojiť na charizme nášho štýlu na poli výchovy, nástojiť na vernosti preventívnemu systému, aby sme mladých sprevádzali v procese ich rastu tak, že budeme prežívať takú dobročinnú lásku, ktorá dokáže v iných vyvolať lásku k nám.

Naplno to pochopil don Francesco Bodrato, bývalý učiteľ z Mornese, s ktorým som mal už v roku 1864 niekoľko zaujímavých rozhovorov. Potom sa stal saleziánom. V roku 1876 som mu zveril zodpovednosť za druhú misionársku výpravu. V jednom vrúcnom liste mi napísal jednu vetu, v ktorej mi povedal bez strachu, že by som mu to poprel: *„My žijeme z dona Bosca.“* Viac než hrdosťou tieto slová naplnili moje srdce radosťou a nádejou. A ešte raz mi ukázali, že cesta, na ktorú sme sa vydali prostredníctvom preventívnej pedagogiky evanjeliovej lásky, už aj vo vzdialených krajinách prináša mnoho ovocia.

Vo februári 1885 som v liste monsignorovi Caglierovi zhrnul celú výchovnú prácu do stručného vyjadrenia, ktoré však už podporovala dlhá a pozitívna skúsenosť: *„Konať tak, aby nás milovali a aby sa nás nebáli.“*

V mojej mysli a v mojom srdci sa opätovne vynárali tajomné slová, ktoré som šesťdesiat rokov predtým počul vo sne a nikdy som na ne nezabudol: *„Nie bitkou, ale vľúdnosťou a láskou si musíš získať týchto svojich priateľov.“* V týchto chvíľach som začínal chápať *„všetko“*!

Teraz som videl, že metódu dobroty a nežnosti prijali a prežívali moji duchovní synovia v mnohých častiach sveta. Bol som si istý, že na celom svete mladí nájdu v každom saleziánovi druhého dona Bosca! S tým istým srdcom, s rovnakou láskou, s identickým zápalom …

(Z Il Bollettino Salesiano, december 2013)